钦定古今图书集成/明伦汇编/官常典/第604卷 > 郑友周
## 钦定古今图书集成/明伦汇编/官常典/第604卷 > 郑友周

按《山西通志》：“友周字仁甫，定襄人。万历壬辰进士，授
保宁推官。丁外艰，补宁国，升刑部主事，历礼部郎中，
四川川南兵备道副使，陜西神木兵备道参政。以边
功加陞右布政。在礼部时，掌御医药物。会东宫取药
票未用印，拒执不与，东宫呼为硬汉。川南奢人安尧
臣以争印叛，数年不能平，领兵深入，破其巢洞，夺印”
而还。神木躬冒矢石，大战峰子梁，斩获首级一百二
十有奇。捷闻，升一级，荫子钺百户。世职屡举卓异，为
当事者所忌，遂归。友周学术醇正，操守狷介。为诸生
时，拾输课白金若干两，原封给还其人。以方伯归里，
望门即下舆步入；室无媵妾，门无仆从。与乡人处，蔼
蔼可亲；诲后学子弟，循循善诱。未几卒。君子谓“寿不
称德，位不副才”而痛之。所著有《率真鸣》《治平窃议》《居
家节要》等集。